dh-unibe/image-text_koenigsfelden-charters-post-1500 huggingface dataset:
Ich, Kungolltt vonn Graffneck, thuͦnn kunnth unnd ze wùssenn aller mengklichem̄, als ich dann, usz sùndernn ursachenn binn
dar zuͦ bewegtt, inn denn willenn bin komenn mich vonn dem gotz hùsz zuͦ Kungsfeldenn ✳ ze fuͤgenn unnd denn welltlichenn
stàtt ✳ ann zenemenn. da har sich nùn begebenn, das mitt mir des guͦtz halb, so ich ann barem̄ gelltt, ✳ cleider unnd kleinottenn,
ouch inn lib dings wysz inn soͤlich gotz hus gebrachtt, inn soͤlicher gestalltt verkomenn ist, ✳ das mich wol begnuͤgtt, ✳ harùmb
mich da gegenn schuldigenn pflichtenn nach zuͦ erzoͤigenn, ✳ so sag unnd lasz ich das obgemelt gotz husz, ✳ ouch derenn castenn
voͤgtt, verwallter unnd innhaber ✳ unnd derenn nachkomenn ✳ fùr mich ✳ unnd fur mine erbenn ✳ unnd alle die, so dissz
sach mag beruͤrenn obgemelts mines zuͦ gebrachtenn guͦtzs, ✳ lib dings, ✳ ouch kleinotter unnd kleider halb ✳ quitt, ✳ ledig unnd
losz, also das sy darùmb jetzt unnd hinach geruͤwigett unnd unersuͦchtt sin unnd belibenn, ✳ ouͦch ich da har ann das selb gotz hùsz
keinn wytter fordrùng, annsprach, noch gerechtigkeitt habenn, noch fùrnemenn, sùnnder das selb gotz hùsz minent halb inn
allweg unnbeladenn unnd unnanngefochtenn soͤll belibenn, unngehindertt alles des, so ich darwider zuͦ hilff, schirm unnd
hannthabùnng brùchenn, damitt ich das gemelltt gotz hùsz unruͤwigenn unnd annsprechenn moͤcht, dann ich des selbē
ouch aller fùnndt, usz zùg unnd gefaͤrtt, dispensationn, ✳ ouch geistlicher unnd welltlicher fryunng unnd fursechùnng, wie
oder was grùnnds die usgebrachtt unnd erlangtt mochtent werdenn, ✳ unnd besùnnder ouch des rechtenn, so einn gemeynn
verzichùng ane vorgang einer sùnderbarenn unùtz wider spricht, ennzichenn unnd begaͤbenn hab, alles inn guͦttenn
trùwenn unnd mitt hanndt unnd gewallt des ersamenn, wyssenn meyster Ruͦdolff Stollenn, bùrger unnd des rats der
statt Zùrich, mines lieben unnd guͦttenn frùnnds, gehanndlett unnd volzogenn, das ouch ich, jetzt gemelter Ruͦdolff Stoll,
bekenn vonn waͤgenn der gedachtenn froͤw Kungolltt vonn Graffneck soͤlicher gestalltt geschaͤchenn unnd mitt minem̄
wùssen unnd wyllenn ✳ beschlossenn sinn unnd des zuͦ urkùnnth unnd sicherheitt, so hab ich uff beger genannttē
frow Kungolltt₎, fur sy unnd ire erbenn, ✳ ouch dem̄ gotz hùsz fur allenn schadenn min eigenn innsigell, doch mir unnd
minenn erbenn inn annderwaͤg onnschaͤdlich offennlich gehennckt ann dissenn brieff, der gebenn ist am ellfftēn tag des
monats meyenn, als mann vonn Christus geburtt funffzehenn hùnndertt zwentzig unnd fuͦnnff jar gezelltt hatt.
fròw
qùittùng ✳
Kuͤnguͤnd von Graffneg ꝫcꝭ
11 . Mayen 1525 .
✳
1525 Mai 11 .
F. Aargau .